Naționala României de hochei pe gheață a obținut miercuri o victorie istorică împotriva Ungariei, la Campionatul Mondial, Divizia I, Grupa A, care are loc la Bolzano în Italia.
În eșalonul doi valoric al hocheiului mondial, România a învins-o total neașteptat pe Ungaria, liderul grupei, cu 2-1 (0-0, 0-0, 2-1), maghiarii fiind una dintre naționalele care au retrogradat anul trecut din divizia de elită a Mondialului, în timp ce tricolorii se zbat de ani buni între diviziile a doua și a treia.
În primele două meciuri, România pierduse cu acelaşi scor, 6-1, împotriva Italiei şi Sloveniei, și urmează să mai joace cu Coreea de Sud și Japonia, obiectivul fiind salvarea de la retrogradare.